Bybelskool » 04 Bid die Woord
Die vierde element van gebed vloei uiteraard voort uit die vorige elemente. Waar ons deur aanbidding en wag op die Here in sy teenwoordigheid gekom het, en ons alles wat skeiding maak tussen ons uit die weg geruim het, kan ons die beloftes van die Here aangryp en in gebede omskep.
Die vierde element is dus om die Woord te bid. Veral waar 'n mens reeds op die Here gewag het en 'n belofte van Hom gekry het. Hierdie deel van die gebed is gemik daarop om waar jy reeds 'n belofte gekry het, die Here doelbewus te herinner aan sy beloftes.
Ons lees in Jesaja daarvan:
Jesaja roep hier die geloofsgemeenskap op om die beloftes wat die Here reeds oor Jerusalem uitgespreek het, om sonder ophou dié beloftes voor God te bring, totdat Hy dit vervul.
Ons lees daarvan in twee geloofshelde se lewe. Die eerste is Dawid.
Julle ken die verhaal. Dawid wou 'n huis vir die Here bou. Die Here het egter anders besluit. Hy het besluit om vir Dawid 'n huis te bou. In 2 Sameul 7 het God 'n omvangryke belofte aan Dawid gemaak wat ook nie net vir sy nageslag van betekenis sou wees nie, maar uiteindelik vir die hele wêreld met die Messias wat uit sy nageslag gebore sou word.
En dan word hierdie gebed vir ons opgeteken. Dawid se reaksie op die belofte van God.
25 Here, God, doen dan nou die woord gestand wat U gespreek het oor u dienskneg en sy huis, vir altyd; doen wat U gesê het, 26 sodat u Naam vir ewig groot sal wees, en daar gesê sal word, 'Die Here, Heerser oor alle magte, is God oor Israel.' En wat die huis van u dienskneg Dawid betref, mag dit voor U in stand bly, 27 want U, Here, Heerser oor alle magte, God van Israel, het aan u dienskneg dit geopenbaar, en gesê, ''n Huis sal Ek vir jou bou.'
Let op die groot vrymoedigheid waarmee Hy die Here nou kan aanspreek, die moed waarmee Hy sy gebed kan bid:
Daarom het u dienskneg die moed om hierdie gebed tot U te bid. 28 En nou, Here, my Heer, U is God, en u woorde is betroubaar. U het hierdie goeie woord oor u dienaar uitgespreek. 29 Wees dan nou bereid om die huis van u dienskneg te seën, sodat dit vir altyd voor U sal wees. U, Here, my Heer, het dit immers self gesê, en deur u seën sal die huis van u dienskneg altyd geseënd wees." (2 Sam 7:25-29)
Die tweede voorbeeld is Daniël.
Daniël is weggevoer na Babel saam met die ander elite van Jerusalem. Dit was in die derde regeringsjaar van Jojakim, dws 605 vC (Dan 1:1; vgl Jer 25:1; 2 Kon 24:1 en 2 Kron 36:6). Daniël het waarskynlik van die profesieë van Jeremia gehoor terwyl hy nog in die land Israel was. Maar die profesieë is telkens ook na Babel gestuur. Want, sommige van die profesieë was direk gerig aan die Jode in Babel (bv Jer 24; 29). Daniël het dus ook in Babel kennis geneem daarvan. Trouens, hy kon 'n kopie daarvan lees saam met die res van die "boekrolle" van die OT wat teen daardie tyd al as kanoniek aanvaar is en vir hom in ballingskap beskikbaar was.
Daniël is nou al 'n ou man van so ongeveer 80 jaar oud. In die eerste jaar van koning Darius, ook Kores genoem, het Hy in sy Bybelstudie uit Jeremia agter gekom dat daar 'n besondere belofte in die Bybel was. Ons lees in Daniël 9:
1 In die eerste regeringsjaar van Darius, seun van Ahasveros, uit die nageslag van die Mede, wat as koning aangestel is oor die koninkryk van die Galdeërs, 2 in die eerste jaar van sy koningskap, het ek, Daniël, in die boekrolle opgemerk dat die getal jare wat moes verloop vir die puinhope van Jerusalem, waaroor die woord van die Here tot Jeremia gekom het, sewentig jaar sou wees. 3 Ek het my tot God, my Heer, gewend om Hom in gebed en smeking te soek, deur te vas, in 'n roukleed en met stof op die kop. (Dan 9:1-3)
Daniël het die boekrol van Jeremia geneem. Op twee plekke het Jeremia daaroor geskryf dat die ballingskap sewentig jaar sou duur. Jeremia 25:11-12 en 29:10. Dit is nou 539 vC, amper sewentig jaar sedert Daniël in ballingskap gegaan het.
Met dié inligting wend Daniël hom na die Here God in gebed en smeking terwyl hy die erns van sy gebed bevestig met 'n vas.
Ons lees dat Daniël homself vereenselwig met die volk in hulle sonde en ellende. Hy bely sy eie en die volk se sonde, maar beroep hom dan op God se barmhartigheid en vergifnis en vra dat die Here die stad Jerusalem sal herstel. En dan bid hy dat God sy belofte in vervulling sal laat gaan:
het Gabriël hom aangeraak en die nuus gebring dat God die herstel van Jerusalem beveel het. Trouens, die Here gee vir Daniël 'n visie op die Messias wat sal kom.
Soos jy sistematies deur die Bybel werk, kan jy vrymoedigheid neem om die beloftes te omkring en in jou gebede in te werk. Die verhale van Dawid en Daniël nooi jou uit om die Woord biddend te lees totdat 'n gedagte uit die Woord jou aandag vasvang, en jy dit in 'n gebed kan omskakel.
Hierdie manier van bid beloof om jou siening van gebed heeltemal te verander. Elke teks wat jy lees – in jou stiltetyd, in 'n preek, in 'n boek – raak 'n potensiële bron vir 'n belofte van die Here wat jy in 'n gebed tot die Vader kan omvorm.
Daar is 'n boek oor die groot gebedsheld George Müller, Answers to Prayers, op sy webtuiste beskikbaar, wat saamgestel is uit werklike verhale uit sy lewe waar hy presies dit gedoen het.
Ek gaan jou eers geleentheid gee om goed na te dink oor watter behoeftes die Here op jou hart lê met sagte musiek op die agtergrond (Always). Daarna gaan ek die teks uit Psalm 81:11 lees, en jou tyd gee om die belofte daarin in 'n gebed vir die Here te omskep. Ek sluit oudergewoonte met die laaste deel van die Ons Vader.